האיחוד הדמוקרטי הקרואטי

מפלגת האיחוד הדמוקרטי הקרואטי (בקרואטית: Hrvatska demokratska zajednica) היא מפלגת מרכז-ימין שמרנית בקרואטיה, המשמשת כיום כמפלגת השלטון בקרואטיה מאז 2016, ואחת משתי המפלגות המרכזיות במדינה, לצד המפלגה הסוציאל-דמוקרטית של קרואטיה. המפלגה הוקמה ב-17 ביוני 1989, זמן קצר לפני נפילת המשטר הקומוניסטי בקרואטיה, בהיותה עדיין חלק מיוגוסלביה, ובתחילתם של תהליכי הדמוקרטיזציה במדינה. המפלגה נרשמה באופן רשמי ב-25 בינואר 1990, וערכה את הכנס הראשון שלה ב-24–25 בפברואר 1990. המפלגה החלה את דרכה כמפלגה לאומית קרואטית, וכללה בשורותיה גם אישים מהממסד הקומוניסטי המתפורר, כגון יוסיפ מנוליץ' ראש ממשלת קרואטיה האחרון כחלק מיוגוסלביה, שהכריז על עצמאות מיוגוסלביה ב-25 ביוני 1991, וסטייפן מסיץ', ראש ממשלת קרואטיה בין 30 במאי ל-24 באוגוסט 1990, ונשיא קרואטיה בין 2000 ל-2010. המפלגה שלטה במדינה בין 1990 ל-2000, יחד עם מפלגות אחרות בין 2003 ל-2011, ומאז 2016. כיום היא מחזיקה ב־57 מושבים בפרלמנט הקרואטי (הסאבור) מתוך 150 מושבים בפרלמנט.

 היסטוריה 
לאחר הקמתה הרשמית בינואר 1990, הקומוניסטים בממסד היוגוסלבי הגוסס כינו את המפלגה "המפלגה בעלת השאיפות המסוכנות", ייתכן עקב כוונתה להכרזת עצמאות מיוגוסלביה ולקיחת השליטה במדינה. ואכן, ב-30 במאי 1990 המפלגה לקחה את השליטה במדינה, ושמה קץ לשלטון הקומוניסטי במדינה, כאשר שנה לאחר מכן ביוני 1991, הכריזה רשמית על עצמאות מיוגוסלביה. יום לקיחת השליטה במדינה הוא חג רשמי בקרואטיה עד היום.

לאחר לקיחת השליטה במדינה, המפלגה החלה בשורה של רפורמות קפיטליסטיות עמוקות, ששמו קץ הלכה למעשה לכלכלה הסוציאליסטית המתוכננת והריכוזית תחת השלטון היוגוסלבי. המפלגה החלה בהפרטות מסיביות במדינה, שהיו לעיתים סלקטיביות ולא יעילות, וגרמו למחלוקת עמוקה בקרואטיה בשנות ה־90. בנוסף, בשנותיהם הראשונות נקטו באידאולוגיה לאומנית קרואטית, מה שגרם למחלוקות עם המיעוט הסרבי במדינה, מה שגרם להקמתה של רפובליקה סרבית לא מוכרת בשטחים הסמוכים לבוסניה והרצגובינה וסרביה, בין 1991 ל-1995, בצל מלחמות יוגוסלביה.

לאחר שבשנות ה-90 שלטה באופן יציב במדינה, הפסידה המפלגה בבחירות של שנת 2000 למפלגה הסוציאל-דמוקרטית הקרואטית, ונשארה באופוזיציה עד שנת 2003. ב-2003 ניצחה מחדש בבחירות, וראש הממשלה מטעמה היה איבו סאנאדר. המפלגה הרכיבה ממשלה יחד עם מפלגת המיעוט הסרבי ומפלגת הגמלאים הקרואטית, לאחר שלא היה לה רוב ברור בפרלמנט. תחת ממשלה זו קרואטיה ניסתה להצטרף לאיחוד האירופי, אך נדחתה. דחייה זו גרמה לתחושות אירוסקפטיות בציבור הכללי בקרואטיה. סאנאדר שלט במדינה עד 2008.
לאחר זכייתה בשנית בבחירות ב-2009, ידרנקה קוסור התמנתה לראש הממשלה מטעם המפלגה, ראש הממשלה היחידה בהיסטוריה של קרואטיה שהייתה אישה. הממשלה זכתה לתמיכה נמוכה בציבור, והפגנות גדולות פרצו במדינה בדרישה להתפטרותה של קוסור ולבחירות חדשות.
ב-2011 המפלגה הפסידה למפלגה הסוציאל-דמוקרטית וזכתה לאחוז הקולות הנמוך ביותר מאז הקמתה: 23 אחוזים מהקולות בלבד, לעומת 40 אחוזים למפלגה הסוציאל-דמוקרטית. המפלגה נשארה באופוזיציה עד 2016.
בבחירות שהתקיימו ב-11 בספטמבר 2016, לאחר הבחירות ב-8 בנובמבר שבהן לא הושג רוב, המפלגה זכתה בבחירות עם 36 אחוזים מהקולות, והרכיבה את הממשלה. המפלגה נמצאת בשלטון עד היום.

 אידאולוגיה 
המפלגה נחשבת למפלגת הימין העיקרית בקרואטיה, ונמצאת במרכז-ימין של המפה הפוליטית. היא דוגלת בשמרנות מתונה, דמוקרטיה נוצרית, פרו אירופאיות וליברליזם כלכלי. בתחילת שנות ה-90 אימצה מדיניות קרואטית לאומנית ואף לעיתים אנטי סרבית, אך עמדה זו השתנתה והתמתנה בשנות ה-2000 לאחר מותו של מקים המפלגה ונשיא קרואטיה הראשון פרניו טוג'מן. היא תומכת בהישארות קרואטיה באיחוד האירופי, אם כי בתחילת שנות ה-2010 בהיותה באופוזיציה התנגדה לחלק ממדיניות האיחוד האירופי. מבחינת יחסי חוץ המפלגה נחשבת לתומכת מובהקת באוקראינה במלחמה נגד רוסיה. בנוסף, המפלגה נחשבת לפרו ישראלית מובהקת, ותמכה בישראל באופן מובהק לאחר טבח השבעה באוקטובר ופריצת מלחמת חרבות ברזל. בשנת 2025 הביעה תמיכה בהפסקת אש תמורת שחרור החטופים.

 קישורים חיצוניים 

קטגוריה:מפלגות שמרניות
קטגוריה:מפלגות נוצריות
קטגוריה:קרואטיה: מפלגות